钦定古今图书集成/理学汇编/文学典/第115卷 > 曹学佺
## 钦定古今图书集成/理学汇编/文学典/第115卷 > 曹学佺

按《明外史》本传：“学佺，字能始，候官人。弱冠举万历二
十三年进士，授户部主事。中察典，调南京，添注大理
左寺正。居冗散七年，肆力于学。累迁南京户部郎中、
四川右参政，按察使。蜀府毁于火，估修资七十万金，
学佺以宗藩条例却之，又中察典议调。天启二年，起
广西右参议。初，梃击狱兴，刘廷元辈主疯癫。学佺著”
《野史纪略》，直《书事本末》。至六年秋，学佺迁陕西副使，
未行，而廷元附魏忠贤，大幸。乃劾学佺私撰野史，淆
乱国章，遂削籍，毁所镂板。巡按御史王政新以尝荐
学佺，亦勒闲住。广西大吏揣学佺必得重祸，羁留以
待。已知忠贤无意杀之，乃得释还。崇祯初，起广西副
使，力辞不就。家居二十年，著书所居石仓园中，为《石
仓十二代诗选》，盛行于世。尝谓“二氏有藏，吾儒何独
无？”欲修儒藏，与鼎立采撷四库书，因类分辑，十有馀
年，功未及竣。两京继覆，唐王立于闽中，起授太常卿，
寻迁礼部右侍郎兼侍讲学士，进尚书，加太子太保。
及事败，走入山中，投缳而死，年七十有四。诗文甚富，
总名《石仓集》。闽中文风，明初为盛，至万历中再盛，自
学佺倡之，晚年更以殉节著云。

按《列朝诗集》：“学佺，字能始，候官人。万历乙未进士，除
户部主事，量移南大理寺正。凡七年，两考转南户部
郎。前后十二年。参议于蜀，参政按察使于浙，左迁右
参议，副使于广西。天启中，除名为民。崇祯初，复起广
西，疏辞不赴。家居二十馀年，殉节而死，年七十有四。”
能始美秀而文安，雅有志节，新建相为座师，以馆选
待能始，能始弗往。新建罢相，门人故吏莫敢往视。能
始为部郎，追送舟次，为庀车马粮糗，言官恶之，故有
“南评”之谪。光宗在东朝，有梃击之案，能始有所撰述，
直书其颠末。逆奄用事，群小立三案，钩党指能始所
撰为谤书，除名为民，诏毁其镂板。当是时，能始在粤
西，大吏争希奄指，羁留以待命。知奄无意，杀之而止。
能始具胜情，爱名山水，卜筑匡山之下，将携家往居，
不果。家有石仓园，水木佳胜，宾友歙集，声伎杂进，享
诗酒谈䜩之乐，近世所罕有也。著述颇富，如《海内名
胜志》《十二代诗选》，皆盛行于世。尝谓二氏有藏，吾儒
无藏，欲修儒藏，与之鼎立。采撷四库之书，十有馀年
而未能卒业也。为诗以清丽为宗，程孟阳苦爱其《送
梅子庾》“明月自佳色，秋钟多远声”之句。其后所至各
有集，自谓以年而异，其佳境要不出于此。而入蜀以
后，判年为一集者，才力渐放，应酬日烦，率易冗长，都
无持择，并其少年面目，取次失之。少陵有言：“晚节渐
于诗律细有。”旨哉其言之也。